
Hova igyekeznek a menekültek?

ÖSSZEFOGLALÓ
Szakdolgozatom témája a XX. illetve a XXI. század egyik legnagyobb és legtöbb kihívással járó globális jelensége, a migráció. A migráció vagy népességmozgás Magyarországra is jelentős hatással van, mégpedig a tekintetben, hogy a rendszerváltást megelőzően hazánkból többen menekültek el, mint ahányan érkeztek. Ez a rendszerváltozás körüli években megváltozott, így ma Magyarország sokkal inkább tranzitország-szerepét tölti be és csak kismértékben célország.
Ismetetem a menekültkérdést, először a nemzetközi, majd az Európai Uniós szabályozáson és tendenciákon keresztül. Külön fejezetben mutatom be a magyarországi menekülthelyzetet és annak szabályozását, kiemelve a rendszerváltást követő időszakot.
A dolgozatom egyik fejezetében bemutatom a Debreceni Befogadó Állomást, ami jelenleg Magyarország legnagyobb és legtöbb személyt befogadó állomása. A menekülttábor története és adatai mellett, személyes példákon keresztül mutatom be, hogy Magyarországon hogyan élnek a menekültek, miként történik a gyakorlatban a menekültügyi eljárásuk.
A dolgozatom utolsó részében röviden kitérek arra a jelenségre, hogy a külföldiek – főként a harmadik világból érkezők – és menekültek társadalmi befogadottsága és elfogadottsága Magyarországon nem mutat pozitív képet. A Magyar Helsinki Bizottság és a Tárki kutatásait és legújabb felméréseit mutatom be, amit összevetek a menedékkérők véleményével ebben a kérdésben. Remélem, hogy a személyes példák ezeket a sztereotípiákat valamelyest meg tudják változtatni.
A dolgozatom végén átfogó képet fogok kapni a menekülthelyzetről és annak szabályozásáról, ami ha hazánkban nem is annyira jelentős probléma, de mindenképp létező jelenség és hazánknak is vannak kötelezettségei és feladatai ebben a kérdésben. 



